ইঞ্জিনিয়ার মোশাররফ বলেন, পূর্বাচল হবে দেশের প্রথম স্মার্ট সিটি। এখানে আবাসিক প্লট ছাড়াও ২৫০ একর জমিতে সেন্ট্রাল বিজনেস ডিস্ট্রিক্ট গড়ে তোলা হচ্ছে। এরমধ্যে ৫০ একর জমিতে একটি আইকনিক টাওয়ার নির্মাণ করা হবে। যদি দু’টি টাওয়ার নির্মাণ করা সম্ভব হয় তবে জমির পরিমাণ বাড়ানো হবে উল্লেখ করে তিনি বলেন, সেক্ষেত্রে একটি টাওয়ার হবে ‘আমাদের স্বাধীনতার স্মারক হিসেবে ৭১ তলা বিশিষ্ট’। এ জন্য আন্তর্জাতিক দরপত্র আহ্বান করা হচ্ছে। এখানে পর্যাপ্ত খোলা স্থান রাখা হয়েছে যা সবুজায়ন করা হবে। এছাড়াও ৪৮ কিলোমিটার দীর্ঘ লেক রয়েছে পূর্বাচলে। এ শহরের বিদ্যুৎ, পানি, টেলিফোনসহ অন্যান্য সেবাধর্মী সংযোগ মাটির নিচে রাখা হচ্ছে। বর্জ্য ও পানি নিষ্কাশন ব্যবস্থা সবই নিজস্ব ব্যবস্থাপনায় গড়ে তোলা হবে।